Mariam Habach

Si Mariam Habach Santucci (ipinanganak noong 26 Enero 1996) ay isang modelong Benesolana at beauty pageant titleholder na nanalo bilang Miss Venezuela 2015. Nanalo rin siya bilang Señorita Centro Occidental 2016, at kinatawan ang Beneswela sa Miss Universe 2016.

 Personal na buhay 
Si Habach ay isang estudyante sa pagdedentista at pinalaki kasama ang kaniyang dalawang kapatid sa lungsod ng El Tocuyo. Ang kaniyang ama na si Antonio, ay ipinanganak sa lungsod ng Tartus, Siria at ang kanyang mga lolo't lola sa ina ay nandayuhan mula sa Fontanarosa at Agrigento, Italya sa kasagsagan ng Ikalawang Digmaang Pandaigdig. Si Habach ay nagsasalita ng tatlong wika: Espanyol, Arabe at Italyano.

Noong 20 Hulyo 2023, nagtapos si Habach sa Unibersidad ng Yacambú, na may karangalan na Magna Cum Laude sa Sikolohiya. Kamakailan ay nagtapos siya bilang isang dentista sa José Antonio Páez University sa estado ng Carabobo noong 2022.

 Mga paligsahan ng kagandahan 

 Miss Venezuela 2015 
Sa pangwakas ng Miss Venezuela noong 8 Oktubre 2015, kinoronahang Miss Venezuela 2015 si Habach na kumakatawan sa estado ng Lara. Kinatawan niya ang Beneswela sa Miss Universe 2016. Nagwagi rin siya bilang Miss Belleza Integral sa interactive gala ng Miss Venezuela 2015.

 Miss Universe 2016 
Bilang bahagi ng kaniyang mga tungkulin bilang Miss Beneswela, kinatawan ni Habach ang kaniyang bansang Beneswela sa Miss Universe 2016 na naganap sa Pilipinas. Dalawang parangal ang kaniyang nakuha sa kompetisyon: Miss Flawless of the Universe at Miss Phoenix. Sa pangwakas ng kompetisyon, nabigo sa habach na maging parte ng labintatlong mga semi-finalist.

Alinsunod dito, maraming mga dalubhasa sa mga paligsahan ng kagandahan ang nagulat sa hindi pagkakalagay ni Habach sa Miss Universe, na nagresulta sa mga tagahanga na pinangalan siya bilang tagatanggap ng "Ruth Ocumarez Award", isang parangal na ibinibigay ng mga tagahanga sa isang kandidata sa Miss Universe na inaasahan ng marami na makakapasok sa semi-finals ngunit bigong makapasok na hango sa kandidata ng Republikang Dominikano noong Miss Universe 2002 na si Ruth Ocumarez. Gayunpaman, dahil sa sigla ng kaniyang pagpapakilala sa paunang kompetisyon kung saan binanggit niya ang kaniyang bayan ng El Tocuyo, inangkop ito at pinangalanan na ang parangal bilang "El Tocuyo Award".

 Mga sanggunian 

 Panlabas na kawing 

 Opisyal na Website ng Miss Venezuela
Kategorya:Nabubuhay na mga tao
Kategorya:Ipinanganak noong 1996